**2020. aasta eelarve II lugemise seletuskiri**

Eelarve eelnõule ettepanekute esitamise tähtaeg oli 17.01.2020.

Ettepanekuid esitas volikogu liige Aarne.Laas.

A. Laasi ettepanekud ja vastused:

1. Lähtudes „Vinni valla finantsjuhtimise korra“ § 7. lõikest (3) ja (9) palun esitada koos 2020 aasta eelarve seletuskirjaga lisa, milles on kulud jaotatud majandusliku sisu järgi tegevusalade ja vallaasutuste lõikes. Parema ülevaate saamiseks võiks olla minu poolt lisatud tabeli kujul.

Vastus: „Vinni valla finantsjuhtimise korra“ §7 lg 9 on 2020. aasta eelarve koostamise aluseks. Kulude jaotus asutuste lõikes on näha lisas 1,2,3.

1. Volikogu määruse eelnõu lisas olevas tabelis on Elamu- ja kommunaalmajanduse kulude all tänavavalgustuse kuluks märgitud 281 000 eurot (kattub seletuskirjas oleva numbriga), aga mitte seletuskirja tekstiga *Tänavavalgustuse eelarves kajastub Vinni valla 2020. aasta suurimatest investeeringutest summas 700 000€, millest toetusena Ühtekuuluvusfondist 470 000€. Tegevusala eelarves kajastuvad kulutused elektrile summas 53 000€.*

*Tegevusala eesmärgiks on remontida ja rekonstrueerida tänavavalgustust ning tagada nõuetekohane valgustamine.*

Kus on kajastatud tänavavalgustuse investeeringu kulu tegelikult ? Palun seletuskiri viia vastavusse numbriga.

Vastus: 2020. aasta eelarve seletuskirja täiendatud vastavalt: *Tänavavalgustuse eelarves kajastub Vinni valla 2020. aasta suurimatest investeeringutest summas 700 000€, millest toetusena laekub Ühtekuuluvusfondist 470 000€ ehk valla eelarveline kulu 230 000€.*

1. Seletuskirja järgi lisandus muu majanduse alla nn hajaasustuse programmi kulu 35 000 eurot. Eelarvekomisjonis oli juttu kogukulust 2019 aastal 90 000 eurot (st 45 000 riigilt ja 45 000 valla eelarvest ) Palun seletuskirja täpsustada nii, et kogu hajaasustuse programmi kulu oleks üheselt arusaadav.

Vastus: 2020. aasta hajaasustuse eelarve mahuks planeeritud 35 000 eurot valla eelarve kulu, saadav toetus 35 000 eurot, kokku 70 000 eurot. Eraisikute osalust planeeritud ei ole, kuna 2019. aastal kasutati võimalust tasuda otse tarnijale. 2020. aasta eraisikute laekumised kinnitatakse eelarvesse lisaeelarvega.

1. Palun täpsustada (*08900 Muu vaba aeg, kultuur, religioon, sh haldus 47 317€ Kultuuri alaeelarvesse on 2020. aastaks planeeritud kulutused seoses Tudu raudteepärandi projektis osalemisega ning ühe (1) ametniku personali ja majandamiskulud (koolitused, isikliku sõiduauto kompensatsioon)* mis ametikohast on juttu. Kas struktuuris on selline ametikoht olemas?

Vastus: Tegemist on endise kultuuri- ja kommunikatsiooninõuniku ametikohaga, mille ametikoha nimetus muudeti 2019. aastal turismi- ja kommunikatsiooninõunikuks.

1. Palun täpsustada seletuskirjas *(10200 Eakate sotsiaalhoolekande asutused all on: Ulvi Kodu eelarves kajastub 2020. aasta suurimatest investeeringutest, see on hoone rekonstrueerimine maksumusega 400 000€, millest toetusena 200 000€ Rahandusministeeriumi EL heitmekaubanduse süsteemist.)*

Ulvi kodu eelarvemahuks on planeeritud 442 737,00 . Kas on reaalne majandada hooldekodu 42 tuhande euroga?

Palun selgitada, kuidas tagatakse hooldekodudes kohatasu säilimine, kui miinimumpalk oluliselt tõuseb.

Vastus: 2020. aasta eelarve seletuskirja täiendatud vastavalt: *Ulvi Kodu eelarves kajastub 2020. aasta suurimatest investeeringutest, see on hoone rekonstrueerimine maksumusega 400 000€, millest toetusena laekub 200 000€ Rahandusministeeriumi EL heitmekaubanduse süsteemist ehk valla eelarveline kulu 200 000 eurot.*

1. Palun eelarve seletuskirjale lisada Vinni valla kohustuste loetelu pangalaenude ja liisingute kaupa aastate lõikes kuni kohustuse lõpliku tasumiseni seisuga 1. jaanuar 2020.

Vastus: Lisatud seletuskirjale lisa 2, kuni tasumiseni 2023. aastani.

1. Palun eelarve eelnõule lisada nimekiri 2019 aasta eelarves planeeritud kulude ülemineku kohta 2020 aasta eelarvesse.

Vastus: 2020. aasta eelarve mahtusid ei ole vähendatud esialgu 2019. aastasse kinnitatud summade võrra. Hetkel teadaolevalt jäi 2019. aastast Kulina reoveepuhastusega seotud investeering täismahus tasumata, mis ei kajastu 2020. a eelarves (15 206€).

2019. aastast kuuluvad ülekandmisele lisaks kuludele maanteetranspordi ning Vinni Perekodu eelarveliste vahedite jäägid, mille jäägid ei ole veel täpsed, kuna 2019. aastast kõik arved on veel saabumata.

2020. aasta eelarve II lugemise füüsilise isiku tulumaksu mahtu on suurendatud eelneva 5% asemel 8%, mis on 157 163 eurot suurem võrreldes esimese lugemisega.

Saadud toetused:

1. Tasandusfondi suurenemine 114 580 eurot;
2. Toetusfondi suurenemine kokku 12 163 eurot:
	* Huvihariduse toetuse suurenemine 4 725 eurot;
	* Raske ja sügava puudega lastele abi osutamise toetuse suurenemine 718 eurot;
	* Asendus- ja järelhooldus-teenuse toetuse suurenemine 4 100 eurot;
	* Matusetoetuse vähenemine 121 eurot;
	* Toimetulekutoetuse suurenemine 2 741 eurot.
3. Haridusministeerium õpilaskodu toetuse suurenemine 9 367 eurot.

Põhitegevuse kulud:

1. Antavate toetuste suurenemine 10 898 eurot. Mahtu suurendatud sisemistest korrigeerimistest ning 2019. aasta toimetulekutoetuse jäägi lisamisest.
2. Muude tegevuskulude suurenemine 26 997 eurot:
	* Personalikulude suurenemine 22 814 eurot, mis on seotud kulude korrigeerimisest.
	* Majandamiskulude suurenemine 332 eurot. Suurenemine on seotud valla üldplaneeringu kulu liigi muudatusest majandamiskulude alla ning majandamiskulude korrigeerimisest (vähendamisest 53 668 eurot) 2019. aasta tegelike kulude alusel.
	* Muude kulude suurenemine 1 453 eurot, mille suurenemine tuleneb tulude mahu suurenemisest.

Investeerimistegevus:

1. Põhivara soetuse vähenemine 38 794 eurot, mis tuleneb valla üldplaneeringu kulu liigi muudatusest majandamiskulude alla 54 000 eurot ning Kulina lasteaia 2019.a investeeringu kulu üleminekust 2020. aastasse summas 15 206 eurot.

Finantseerimistegevus:

1. Kohustuste võtmist vähendatud 15 000 euro võrra, mis tuleneb investeerimistegevuse mahu vähenemisest. Kohalikul omavalitsusel on õigus võtta laenu ainult põhivara soetamiseks või põhivara soetamise sihtfinantseerimise tarbeks.

Lisa: **Täiendatud 2020. aasta eelarve seletuskiri (seisuga 24.01.2020)**

Koostas :

Tiina Mäesepp

finantsjuht